input: EUROPOS PARLAMENTO IR TARYBOS REGLAMENTAS (ES) Nr. 1216/2012
  2012 m. gruodžio 12 d.
  kuriuo dėl Kroatijos stojimo į Europos Sąjungą nustatomos specialios laikinosios Sąjungos pareigūnų ir laikinųjų darbuotojų įdarbinimo priemonės
  EUROPOS PARLAMENTAS IR EUROPOS SĄJUNGOS TARYBA,
  atsižvelgdami į Sutartį dėl Europos Sąjungos veikimo, ypač į jos 336 straipsnį,
  atsižvelgdami į Europos Komisijos pasiūlymą, pateiktą pasikonsultavus su Tarnybos nuostatų komitetu,
  teisėkūros procedūra priimamo akto projektą perdavus nacionaliniams parlamentams,
  atsižvelgdami į Teisingumo Teismo nuomonę (1),
  atsižvelgdami į Audito Rūmų nuomonę (2),
  laikydamiesi įprastos teisėkūros procedūros (3),
  kadangi:
  (1)
  dėl Kroatijos stojimo į Europos Sąjungą 2013 m. liepos 1 d. turėtų būti priimtos specialios laikinosios priemonės, kuriomis būtų leidžiama nukrypti nuo Europos Sąjungos pareigūnų tarnybos nuostatų (toliau - Tarnybos nuostatai) ir kitų Europos Sąjungos tarnautojų įdarbinimo sąlygų, nustatytų Tarybos reglamente (EEB, Euratomas, EAPB) Nr. 259/68 (4);
  (2)
  atsižvelgiant į Kroatijos dydį ir potencialiai susijusių asmenų skaičių, specialios laikinosios priemonės turėtų galioti pakankamai ilgą laikotarpį. 2018 m. birželio 30 d. atrodo tuo požiūriu tinkamiausia jų galiojimo pabaigos data;
  (3)
  atsižvelgiant į poreikį kaip galima greičiau po stojimo vykdyti planuojamus įdarbinimus, šis reglamentas turėtų būti priimtas prieš faktinę stojimo dieną,
  PRIĖMĖ ŠĮ REGLAMENTĄ:
  1 straipsnis
  Pareigūnų įdarbinimas
  1. Nepaisant Tarnybos nuostatų 4 straipsnio antros ir trečios pastraipų, 7 straipsnio 1 dalies, 27 straipsnio ir 29 straipsnio 1 dalies a ir b punktų, nuo faktinės Kroatijos stojimo datos iki 2018 m. birželio 30 d. laisvas darbo vietas galima užpildyti pareigūnais paskiriant Kroatijos piliečius, neviršijant paskirstytų vietų skaičiaus ir atsižvelgiant į diskusijų dėl biudžeto rezultatus.
  2. Tokie pareigūnai paskiriami nuo faktinės stojimo dienos ir, išskyrus vadovaujančius pareigūnus (generalinių direktorių ar lygiavertės AD 16 arba AD 15 lygių pareigos ir direktorių ar lygiavertės AD 15 arba AD 14 lygių pareigos), paskiriami pagal Tarnybos nuostatų III priedą surengus konkursus, grindžiamus kvalifikacijomis arba egzaminais arba ir kvalifikacijomis, ir egzaminais.
  2 straipsnis
  Laikinųjų darbuotojų įdarbinimas
  1. 1 straipsnio 1 dalis mutatis mutandis taikoma Kroatijos piliečių įdarbinimui laikinaisiais darbuotojais.
  2. Tokie laikinieji darbuotojai įdarbinami nuo faktinės stojimo dienos.
  3 straipsnis
  Įsigaliojimas
  Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
  Šis reglamentas privalomas visas ir tiesiogiai taikomas visose valstybėse narėse.
  Priimta Strasbūre 2012 m. gruodžio 12 d.